ലിയോണൽ മെസിയെ കുറിച്ചുള്ള ആധിയിലാണ് അർജന്റീന ദേശീയ ടീം . സൂപ്പർ താരത്തിനേറ്റ ഹാംസ്ട്രിങ് ഇഞ്ചുറി കാര്യമാക്കാതെ ബാഴ്സലോണ തുടർച്ചയായി കളിപ്പിക്കുന്നതാണ് അർജന്റീന കോച്ച് ജോർജ് സാംപോളിയെ വിഷമിപ്പിക്കുന്നത് . ലോകകപ്പ് അടുത്തെത്തി നിൽക്കെ താരത്തിന് വിശ്രമം നൽകണമെന്നാണ് ദേശീയ അർജന്റീനയുടെ ആവശ്യം . പരുക്ക് കാരണം ഇറ്റലി , സ്പെയ്ൻ എന്നിവർക്കെതിരേ സൌഹൃദ മത്സരത്തിൽ മെസി കളിച്ചിരുന്നില്ല . പിന്നാലെ ലാ ലിഗയിൽ വലൻസിയക്കെതിരേ പകരക്കാരനായിട്ടാണ് കളിച്ചത് . യുവേഫ ചാംപ്യൻസ് ലീഗിൽ റോമയ്ക്കെതിരേ കളിച്ചെങ്കിലും കാര്യമായൊന്നും ചെയ്യാൻ കഴിഞ്ഞിരുന്നില്ല . ഇരുപാദങ്ങളിലും ഗോളൊന്നും നേടൻ മെസിക്ക് സാധിച്ചില്ല . രണ്ടാം പാദത്തിൽ തോറ്റതോടെ ബാഴ്സലോണയ്ക്ക് പുറത്തേക്കുള്ള വഴിയും തെളിഞ്ഞു . പരുക്ക് പൂർണമായും മാറിയിട്ടില്ലെന്ന് തെളിയിക്കുന്നതായിരുന്നു മെസിയുടെ പ്രകടനം .